Edvards Ratnieks

Edvards Ratnieks (dzimis  Rīgā) ir latviešu jurists un politiķis. Šobrīd ir Rīgas domas deputāts un Rīgas domes priekšsēdētāja vietnieks, ievēlēts no politiskās partijas "Nacionālā apvienība "Visu Latvijai!"—"Tēvzemei un Brīvībai/LNNK" un Latvijas Reģionu apvienības saraksta. E. Ratnieks ir arī Rīgas plānošanas reģiona Attīstības padomes priekšsēdētājs, Rīgas pārstāvis Latvijas Pašvaldību savienībā, darbojas Zemessardzē kā zemessargs.

Bijis Latvijas Studentu apvienības prezidents, politiskās partijas Nacionālā apvienība "Visu Latvijai!"—"Tēvzemei un Brīvībai/LNNK" valdes loceklis, kā arī šī partijas Rīgas nodaļas priekšsēdētājs un sabiedrisko attiecību speciālists.

 Biogrāfija 

Edvards Ratnieks dzimis , Rīgā.

Jaunībā darbojies dažādās organizācijās un strādājis brīvprātīgo darbu. 2006. gada piedalījies Pasaules hokeja čempionāta rīkošanā, NATO valstu un valdību vadītāju sanāksmes organizēšanā un “Nordea” Rīgas maratona organizēšanā.

 Izglītība 

2007. gadā pabeidza Natālijas Draudziņas ģimnāziju, kur ieguva vidējo izglītību. No 2009. gada līdz 2012. gadam studēja Latvijas Universitātes Juridiskās fakultātes bakalaura un maģistra studiju programmā “Tiesību zinātne”, iegūstot maģistra grādu tiesību zinātnē un kvalifikāciju jurists.

Pārvalda latviešu, itāļu, angļu, vācu un krievu valodu.

 Profesionālā darbība 

2009. gada 29. jūnijā E. Ratnieks tika ievēlēts un uzsāka pildīt Latvijas Universitātes (LU) senatora pienākumus un šajā amatā bija līdz 2013. gada 24. janvārim. Studiju laikā aktīvi iesaistījās studējošo studentu interešu aizstāvēšanā, tāpēc 2010. gada 20. novembrī augstskolā «Turība», kur norisinājās Latvijas Studentu apvienības (LSA) ārkārtas kongress, tika ievēlēts par LSA prezidentu, pirms tam pildot Juridiskā virziena vadītāja pienākumus. Savā pirmajā uzrunā klātesošajiem vēlētājiem E. Ratnieks norādīja, ka, stājoties amatā, veicinās studējošo pašpārvalžu aktivitāti un savstarpējās attiecības, cīnīsies par valsts finansējumu saglabāšanu vai pat palielināšanu augstākajai izglītībai, kā arī pārstāvēs studentu viedokli institūcijās un organizācijās.

Pēc ievēlēšanas LSA, E. Ratnieks nāca ar jauniem ierosinājumiem un reformām, kas apliecināja viņa pirmajā LSA prezidenta uzrunā teikto, kā vienu no piemēriem var minēt, palielināt Latvijas Republikas studentiem stipendijas tādējādi izlīdzinot ar ārzemniekiem piešķirtās stipendijas apmēru. Šāda veida risinājums palīdzētu iegūt bezmaksas studijas, kas jauniešiem nodrošinātu iespēju studēt pēc pašu gribas izvēlētās studiju programmās, nevis pēc izmaksu un valsts pasūtījuma lekāliem. Iegūstot amatu LSA, E. Ratniekam līdz 2013. gada 14. februārim nācās arī būt Augstākās izglītības padomē kā padomes loceklim, kur viņu deleģēja LSA.

Vienlaikus darbojoties LSA gan kā Juridiskā virziena vadītājs, gan arī kā prezidents, E. Ratnieks no 2009. gada 1. novembra līdz 2010. gada 31. decembrim bija Latvijas Universitātes studentu padomes darbinieks, biroja departamenta vadītājs. Pēc LU Studentu padomes departamenta vadītāja amata tika ievēlēts par LU Studentu padomes priekšsēdētāju, kur pārstāvēja LU studentu intereses. Līdz 2013. gada 31. martam E. Ratnieks bija LSA prezidents. Studējot un darbojoties LSA, viņš arī piedalījās Latvijas Republikas un Eiropas Savienības mēroga semināros un apmācībās, kurās tika pārrunāts jautājumi par jaunatni, pašizglītību, studentiem un skolēniem, jauniešu līdzdalību dažādās organizācijās utt. E. Ratnieks tika ievēlēts par Nacionālās elektronisko pašsaziņas līdzekļu padomes (NEPLP) Sabiedriski konsultatīvās padomes priekšsēdētāju, kur viņam nācās nodrošināt pastāvīgu sabiedrības līdzdalību elektronisko plašsaziņas līdzekļu nozares attīstības nacionālās stratēģijas izstrādāšanas procesā, pieņemot lēmumus, kuriem ir ieteikuma raksturs. Šajā amatā viņš darbojās līdz 2013. gada 10. janvārim.

Kopš 2013. gada rudens uzsāka darbu Ventspils Augstskolā, sākotnēji strādājot par juristu, pēc tam juridiskās nodaļas vadītāju un arī par prorektora finanšu un administratīvajos jautājumos pienākumu izpildītāju.

Lielāku atpazīstamību E. Ratnieks ieguva gan no darbības LSA, gan arī piedaloties SIA "Ogres Televīzija" kanāla "OTV" satura veidošanā, jo vadīja raidījumu "PAR un PRET". Darbojies kā galvenais redaktors plašsaziņas platformā “Venstpilniekiem.lv” un līdz 2022. gada nogalei publicēja dažāda veida informāciju par Ventspils aktualitātēm, tās iedzīvotājiem un aktuālajām problēmām.

 Politiskā darbība 
Politiskās gaitas E. Ratnieks uzsāka 2015. gadā, darbojoties partijā Nacionālā apvienība "Visu Latvijai!"—"Tēvzemei un Brīvībai/LNNK" kā Rīgas nodaļas priekšsēdētājs, valdes loceklis, 2021. gada pašvaldību vēlēšanu Vidzemes novada koordinators u.c. amatos.

Kopš 2019. gada 6. septembra strādāja Latvijas Republikas Zemkopības ministrijā kā ministra padomnieks izglītības un zinātnes jautājumos. Paralēli darbam Zemkopības ministrijā, viņam bija jādarbojas arī Valsts Kultūrkapitāla fonda padomē kā pieaicinātajam padomes loceklim ar balsstiesībām kā Zemkopības ministrijas pārstāvim, izskatot mērķprogrammas ar AS "Latvijas Valsts meži" ziedojumiem. Divus gadus viņš bija Zemkopības ministrijas Zinātnes padomes priekšsēdētājs.

E. Ratnieks kandidēja 2020. gada Rīgas domes ārkārtas vēlēšanās no Nacionālās apvienības un Latvijas Reģionu apvienības kopējā saraksta, taču netika ievēlēts. 2022. gada 3. novembrī viņš sāka darbu Rīgas domē kā deputāts, stājoties 14. Saeimā ievēlētā Edvarda Smiltēna vietā. 14. decembrī viņš tika ievēlēts E. Smiltēna vietā arī par Rīgas domes priekšsēdētāja Viļņa Ķirša vietnieku. 2025. gada Rīgas domes vēlēšanās atkārtoti ievēlēts par domes deputātu un ievēlēts arī par domes priekšsēdētāja Viestura Kleinberga vietnieku.

Trīsreiz kandidējis Saeimas vēlēšanās, bet nav ticis ievēlēts: 11. Saeimas ārkārtas vēlēšanās 2011. gadā, 12. Saeimas vēlēšanās 2014. gadā un 14. Saeimas vēlēšanās 2022. gadā

 Atsauces 

 Ārējās saites 

 Edvarda Ratnieka mājaslapa



Kategorija:Latvijas politiķi
Kategorija:Juristi
Kategorija:1988. gadā dzimušie